โพสต์โชว์แนวโน้มรายได้สดใส
ถือหุ้นโพสต์ พับลิชชิง ยกมือผ่านทุกวาระ ผลจากการลงทุน
27 เม.ย. 2556

ผู้ถือหุ้นโพสต์ พับลิชชิง ยกมือผ่านทุกวาระ ผลจากการลงทุนหนุนรายได้เติบสม่ำเสมอทุกไตรมาส 
บริษัท โพสต์ พับลิชชิง (Post) จัดการประชุมผู้ถือหุ้นสามัญประจำปี 2555 เมื่อวันที่ 26 เม.ย. 2556 ที่ผ่านมา โดยที่ประชุมมีมติอนุมัติทุกวาระ อาทิ รับทราบรายงานประจำปี 2555 ที่มีกำไรสุทธิ 126.37 ล้านบาท เพิ่มขึ้นจากปีก่อนที่มีกำไรสุทธิ 50.58 ล้านบาท ประมาณ 149.84% อนุมัติการจ่ายเงินปันผลงวดสุดท้ายหุ้นละ 0.10 บาท รวมเป็นเงินทั้งสิ้น 50 ล้านบาท และอนุมัติค่าตอบแทนของคณะกรรมการสำหรับปี 2556 ไม่เกิน 11 ล้านบาท ซึ่งเท่ากับปี 2548-2555 ที่ผ่านมา
ม.ร.ว.ปรีดิยาธร เทวกุล ประธานกรรมการ บริษัท โพสต์ พับลิชชิง กล่าวในที่ประชุมผู้ถือหุ้นว่า การมีรายได้จากหนังสือพิมพ์เอ็มทูเอฟ นิตยสาร และโทรทัศน์ เข้ามามากขึ้น ทำให้บริษัทมีรายได้กระจายสม่ำเสมอทุกไตรมาส ไม่กระจุกตัวในไตรมาส 4 เหมือนที่ผ่านมา ซึ่งเป็นตามวัฏจักรของหนังสือพิมพ์บางกอกโพสต์และโพสต์ทูเดย์ ส่วนในไตรมาสแรกปีนี้ก็มีรายได้โฆษณาเข้ามาค่อนข้างสูง 
ด้านนายศุภกรณ์ เวชชาชีวะ ประธานเจ้าหน้าที่ฝ่ายปฏิบัติการ กล่าวว่า ในปี 2555 ผลงานของทุกธุรกิจดีขึ้น ทำให้มียอดขายสูงสุดเป็นประวัติการณ์นับตั้งแต่ก่อตั้งบริษัทขึ้นมา และในปีนี้บริษัทมีแผนออกนิตยสารใหม่ นอกจากที่วางตลาดไปแล้วชื่อนิตยสารฟาสท์ไบค์ ไทยแลนด์ และในเดือน มิ.ย.นี้ นิตยสารฟอร์บส์จะวางตลาด 
ทั้งนี้ ในที่ประชุมมีผู้ถือหุ้นสอบถามถึงโครงการโทรทัศน์ นายศุภกรณ์กล่าวว่า บริษัทมีแบรนด์หนังสือพิมพ์และนิตยสารที่แข็งมาก สามารถทำกำไรให้เติบโตได้ก็มองข้ามธุรกิจออนไลน์และทีวีไม่ได้ ในส่วนของเคเบิลทีวีบริษัทได้เตรียมตัวมานาน จึงมีแผนที่จะขึ้นช่องดาวเทียม แต่ไม่ใช่เป็นช่องข่าวทั้งหมด 
สำหรับทีวีดิจิตอลนั้นการมีใบอนุญาต ออกใหม่ ก็เป็นโอกาสของธุรกิจสื่อแต่ก็มีคู่แข่งมากเช่นกัน และขณะนี้ยังมีความไม่แน่นอนในหลายเรื่อง บริษัทคงจะเป็นเพียงผู้ผลิตคอนเทนต์ป้อนเท่านั้น
นอกจากนี้ ผู้ถือหุ้นได้สอบถามนายสุทธิเกียรติ จิราธิวัฒน์ และนายวรชัย พิจารณ์จิตร กรรมการบริษัทที่ซื้อหุ้น POST เพิ่มขึ้นนั้น นายสุทธิเกียรติชี้แจงว่า หุ้นที่เพิ่มเพียง 1% เพราะมีคนติดต่อมาว่าจะขายหุ้นให้ ก็ตัดสินใจซื้อเนื่องจากมีความมั่นใจในบริษัทนี้เกิน 100% และจะซื้อเพิ่มหากมีใครต้องการขายหุ้นให้อีก